We warvmbe trurent sie (Kunz von Rosenheim)
We warvmbe trurent sie·
die bi liebe haben gelegen·
ia vroͤiwe ich mih vnd ich doch nie·
liep gewan noch svlchen segen·
den liep nach liebe tůt mit senenden sorgen·
so sú scheident sich·
so slâf aber ich· vnz an den morgen·
das nieman sprichet frv́nt got gesegen dich·

Frǒwen dien ich vnverzaget·
ǒwe torste ich lones gern·
ia fúrhte ich ob si mir versaget·
das ich mvͤsse ir hulde enbern·
ir frv́ntschaft wil ich gerne also behalten·
danne ich hette ir has·
des mv̊s ih iemerlichen alten·
eý ia endenke in nit vmme das·

Was hilfet das ich kriege dar·
vnd krenke minen lip·
si nimt min al zekleine wâr·
dú mir ist fúr ellú wîp·
meinet min frǒwe als ich si meine·
so wirt min gůt rât·
min dienest dvnket si zekleine·
da seze ich gůten willen der tât·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse